Saldanha het in sy vonnisoplegging gesê die dwelms wat Novella gebruik het, was nie die oorsaak van die moord nie, dit was net ’n bydraende faktor en tel nie as ’n versagtende faktor nie.
Die moordtoneel getuig daarvan dat hy Gabriela wou verneder en dit dui ook op sy woede jeens haar. Dié vernedering tel as ’n verswarende faktor, het die regter gesê.
Die staat het die hof versoek om ’n swaarder straf as die voorgeskrewe minimum vonnis van 15 jaar op te lê.
Die staat het ook versoek dat hy nie in aanmerking kom vir parool nie omdat hy ’n immigrant in SA is en uitlewering in die gesig staar.
Saldanha het nie die staat se versoek oor parool toegestaan nie en gesê die departement van korrektiewe dienste sal dit hanteer wanneer die tyd daarvoor aanbreek.
Hy het bevind daar is nie genoeg wesenlike en dwingende faktore om ’n mindere vonnis (as 15 jaar) op te lê nie, maar ook nie genoeg om ’n vonnis van lewenslange tronkstraf, soos die staat versoek het, op te lê nie.
Hy het gesê as ’n mens die gemeenskap se belange, die beskuldigde se persoonlike omstandighede, die tyd wat Novella reeds in die tronk is en sy vorige veroordelings in ag neem, is 20 jaar ’n gepaste vonnis.